পরদিন সকালে দেখলাম ছোট মতো কয়েকটা ট্রাক আমাদের ছাউনির কাছে এসে দাঁড়ালো । তারমধ্যে কয়েকটাতে লোকজন ইতিমধ্যেই উঠে পড়েছে । পুলিশ এবং স্বেচ্ছাসেবকরা হাতে নাম লেখা খাতা নিয়ে সবাইকে এক এক করে ট্রাকে তুলছে । একসময় আমরাও উঠে পড়লাম । খোলা ট্রাক । মাথায় প্রচন্ড রোদ নিয়ে গাদাগাদি করে কোনো মতে বসে পড়লাম । একসময় ট্রাক চলতেও শুরু করলো । পাহাড়ী রাস্তা । প্রথম প্রথম বেশ ভয় করছিলো । পাকদন্ডী বেয়ে ট্রাক ক্রমশঃ  উপরের দিকে উঠতে লাগলো ।ঠান্ডা ঠান্ডা ভাব ।  এরমধ্যে শুরু হলো আরেক বিপদ । ট্রাক যাত্রীদের মধ্যে অনেকেই বমি করতে শুরু করলো । একসময় দেখলাম আমার উপরের দাদাও কিছুটা বমি করে ফেলল । সে নিয়ে এক হুলুস্থুল অবস্থা । বমির গন্ধে একসময় আমারও বমির ভাব হলো । কিন্তু কপাল ভালো আমার বমি হয়নি । এভাবেই প্রায় ঘন্টা দুই চলার পর বিশ্রামের জন্য ট্রাক এক জায়গায় থামলো । জায়গাটা বোঝা গেল মিলিটারিদের । গাঢ সবুজ উর্দি পরা মিলিটারি সব ঘোরাঘুরি করছে । আমাদের একবার নাম ধরে ধরে মিলিয়ে নিল কয়েকজন পুলিশ । এরমধ্যেই সংগে যার যা খাবার ছিলো  খেতে শুরু করলো । ভালো পানীয় জল পাওয়া গেল । অনেকেই প্রাকৃতিক কাজও এই সুযোগে সেরে নিলো । এককথায় বেশ ফ্রেশ হয়ে আবার ওঠা হলো ট্রাকে ।  (চলব)